Zele - Magic Love (Divlje jagode)
Magic Love je prvi solistički studijski album hard-rok gitariste Seada Lipovače "Zeleta", koji je u LP formatu objavila zagrebačka izdavačka kuća Croatia Records 1993., a čije je reizdanje na CD-u bilo 2006. Na albumu je snimljeno deset pjesama s tekstovima na engleskom jeziku uz dva instrumentala, a sviranje Lipovače pratili su članovi grupe Divlje jagode uz gostovanje Nikše Bratoša na klavijaturi. Zanimljivost je da se u pjesmama pojavljuju čak četiri pjevača: Žanil Tataj, Zlatan Stipišić "Gibonni", Emir Cerić i Kristina Rupčić. Ovo je prvo muzičko izdanje Lipovače i njegovih kolega iz Divljih jagoda nakon izbijanja rata u Bosni i Hercegovini. I ovom prilikom on je okupio dobru ekipu muziĉara, a album otvaraju dvije kvalitetno odsvirane hard rok pjesme "Take A Look In The Mirror" i "Hungry For Your Love" s posebno zanimljivim solom na usnoj harmonici. Za njom slijedi rok balada "She's Gone" uz lirsko sviranje na akustičnoj gitari, kao i mekša hard rok pjesma "Stranger" odsvirana u umjerenijem tempu uz pjevljivi refren. A-stranu albuma zatvara naslovni instrumental "Magic Love" u kojoj je Lipovača putem muzike poslao univerzalnu poruku magične, bezvremenske ljubavi koja daleko nadmašuje svu mržnju i zlo koje su u to vrijeme sa sobom donijela ratna dešavanja na Balkanu. Po istom modelu kao i na početku albuma, B-stranu otvaraju dvije hard rok pjesme "Can't Stop" i "Crazy Nights" za kojima slijedi rok balada "Love Is In Your Hands". Album zatvaraju "Life Story " sa čvrstim rifovima na električnoj gitari i galopirajućim ritmom na bubnjevima, te još jedan kvalitetan istrumental "Maida" za koji je snimljen i video zpot za MTV (pogledati muzički primjer). U ovoj instrumentalnoj pjesmi Lipovača svojim sviranjem električne gitare dočarava ratna stradanja tragično preminule djevojčice. Album "Magic Love" je još jedno kvalitetno muzičko izdanje u kojem su Lipovača i kolege iz Divljih jagoda pokazali kompozitorsku i sviračku zrelost, a ujedno je i dobar primjer saradnje muzičara sa sarajevske, zagrebačke i splitske rok scene. Producentski dio posla zajednički su uradili Sead Lipovača, Nikša Bratoš i Denis Mujadžić, dok je fotografiju i dizajn za omot uradio Igor Kelčec.